《题篝灯馀影图》
清代·李超琼

蚖膏凤脑不足数，天心能鉴篝灯苦。流传世世生光辉，一点丹衷耿蓬户。

丹衷皎若光明烛，自照冰霜矢幽独。鹍弦弹断泪横流，洒向卷葹满阶绿。

磨笄未决还踟蹰，不难一死难抚孤。闭门春去落花尽，正有支燕来哺雏。

膝前环顾同悲切，寸寸肝肠化成铁。未知败絮逊重衾，长饱香糜是糠屑。

渐看儿女皆英英，历尽艰难始长成。当年六索今无负，辛苦从头说短檠。

檠短更长夜复夜，百层银箔光交射。深宵指裂不知寒，生计自怜归纸价。

此时灯影青荧荧，此时人影孤伶仃。血诚蟠际漆室朗，隐隐光焰通天庭。

从来济变在坚忍，廿载支撑心力猛。宰相能如此母贤，即今倭患何由逞。

遗徽诵述自元孙，我更披图感慨存。只应天上金莲矩，万朵千枝到德门。

作者简介：清四川合江人，字紫璈。同治十二年举人，历官阳湖、江阴。光绪三十三年任上海知县，有循声。公余喜赋诗，书法纵横洒落，别有意趣。有《石船居诗集》。